**กองกำลังรักษาความปลอดภัยแห่งสหประชาชาติในอิรัก** (อังกฤษ: United Nations Guards Contingent in Iraq: UNGCI) มาจากมติของสหประชาชาติที่ 706/1991 และ 712/1991 โดยมุ่งเน้นไปที่การรักษาความปลอดภัยเส้นทางการสนับสนุนด้านมนุษยธรรมระหว่างประเทศสำหรับประชาชนชาวอิรักหลังจากการปลดปล่อยคูเวต และช่วงเวลาหลังการคว่ำบาตรทางการค้าต่อรัฐบาลอิรัก เกิดขึ้นตั้งแต่เดือนพฤษภาคม พ.ศ. 2534 ถึงเดือนพฤศจิกายน พ.ศ. 2546

รูปแบบการปฏิบัติงานคือการวางกำลังกองกำลังทหารและตำรวจจากชาติต่าง ๆ รักษาความปลอดภัยภายในพื้นที่เพื่ออำนวยความสะดวกและรักษาความปลอดภัยสำหรับเจ้าหน้าที่พลเรือนในโครงการ รวมไปถึงการทำงานขององค์การด้านมนุษยธรรมในการแจกจ่ายอาหารและเวชภัณฑ์

ประวัติ
-------

หลังจากการสิ้นสุดลงของสงครามอ่าวในปี พ.ศ. 2534 คณะมนครีความมั่นคงแห่งสหประชาชาติได้เสนอให้จัดกองกำลังรักษาความปลอดภัยของสหประชาชาติเข้าไปปฏิบัติงานในพื้นที่ทางตอนเหนือของอิรักเพื่อปฏิบัติการแทนกองกำลังของฝ่ายพันธมิตรที่ถอนกำลังออกมาและดูแลความปลอดภัยให้กับชาวเคิร์ด และได้มีการจัดตั้งสำนักงานและศูนย์ช่วยเหลือด้านมนุษยธรรมของสหประชาชาติในอิรัก (United Nations Sub-offices and Humanitarian Center) ซึ่งอยู่ในความดูแลของโครงการช่วยเหลือด้านมนุษยธรรมสำหรับอิรัก-คูเวต ในพื้นที่ชายแดนอิรักและอิหร่าน และพื้นที่อิรักและตรุกี

เครื่องแบบของกองกำลังรักษาความปลอดภัยแห่งสหประชาชาติในอิรัก (UNGCI)
ต่อมาข้อตกลงในการจัดตั้งกองกำลังรักษาความปลอดภัยแห่งสหประชาชาติในอิรัก (UNGCI) ได้ข้อสรุปในเดือนพฤษภาคม พ.ศ. 2534 โดยหลังจากนั้นไม่นาน กองกำลังรักษาความปลอดภัยกลุ่มแรกก็ได้เดินทางไปยังอิรักเพื่อกระจายกำลังไปประจำการเพื่อรักษาความปลอดภัยให้กับองค์การที่มีส่วนร่วมในการบรรเทาทุกข์

ในช่วงฤดูร้อนปี พ.ศ. 2534 ภารกิจของกองกำลังรักษาความปลอดภัยแห่งสหประชาชาติในอิรักมีกำลังพลถึงระดับ 500 นายที่ได้รับมอบหมายจากสำนักงานใหญ่สหประชาชาติในนิวยอร์ก สหประชาชาติในเจนีวา สหประชาชาติในเวียนนา และสหประชาชาติในเคนยา โดยกองกำลังระดับชาติผระมาณชาติละ 50 นาย ถูกส่งมาจากประเทศออสเตรีย บังคลาเทศ เชโกสโลวะเกีย เดนมาร์ก ฟิจิ กานา กรีซ เนปาล ฟิลิปปินส์ โปแลนด์ เนเธอร์แลนด์ และไทย

กองกำลังรักษาความปลอดภัยแห่งสหประชาชาติในอิรัก (UNGCI) กำลังปฏิบัติงาน
หลังจากการฝึกในกรุงแบกแดดช่วงสั้น ๆ กองกำลังรักษาความปลอดภัยกลุ่มแรกได้ย้ายไปประจำการที่อัรบีลและดะฮูก (ทางตอนเหนือของอิรัก) และได้รับมอบหมายให้ปฏิบัติการส่วนใหญ่ในเคอร์ดิสถานภายในสามภูมิภาค (ดะฮูก อัรบีล และสุไลมานิยาห์) แม้ว่าจะมีการปฏิบัติการบางส่วนในทางใต้ของประเทศในเมืองบัสรา

ตั้งแต่ปี พ.ศ. 2539 ภารกิจดำเนินต่อไปภายใต้การสนับสนุนของโครงการ "น้ำมันแลกอาหาร"

ภารกิจของกองกำลังรักษาความปลอดภัยแห่งสหประชาชาติในอิรัก (UNGCI) สิ้นสุดลงในปี พ.ศ. 2546

การส่วนร่วมของประเทศไทย
-----------------------

ประเทศไทยได้ส่งกองกำลังเข้าร่วมจำนวน 2 ผลัด ผลัดละ 50 นาย โดยเป็นกำลังทหารจากทั้ง 3 เหล่าทัพของกองทัพไทย โดยผ่านความเห็นชอบตามมติคณะรัฐมนตรีเมื่อวันที่ 10 กันยายน พ.ศ. 2534 

* กำลังผลัดแรก ปฏิบัติหน้าที่ตั้งแต่วันที่ 18 กันยายน พ.ศ. 2534 ถึงวันที่ 3 สิงหาคม พ.ศ. 2535 มีพันตรี สุภัทร ทิพย์มงคล เป็นหัวหน้าชุด ซึ่งผลัดแรกมีกำลังจำนวน 50 นายจาก
	+ กองบัญชาการทหารสูงสุด 1 นาย
	+ กองทัพบก 29 นาย
	+ กองทัพเรือ 10 นาย
	+ กองทัพอากาศ 10 นาย
* กำลังผลัดที่สอง ปฏิบัติหน้าที่ตั้งแต่วันที่ 4 พฤศจิกายน พ.ศ. 2536 ถึงวันที่ 1 กันยายน พ.ศ. 2537 (เดินทางกลับก่อนกำหนดคือ 15 สิงหาคม พ.ศ. 2537 เนื่องจากสหประชาชาติมีงบประมาณไม่เพียงพอ จึงต้องลดจำนวนกำลังพล) มีพันเอก มานิจ บุญโปร่ง เป็นหัวหน้าชุด ซึ่งผลัดสองมีกำลังจำนวน 50 นายจาก
	+ กองบัญชาการทหารสูงสุด 5 นาย
	+ กองทัพบก 25 นาย
	+ กองทัพเรือ 10 นาย
	+ กองทัพอากาศ 10 นาย

เหรียญสหประชาชาติ
-----------------

* แพรแถบเหรียญกองกำลังรักษาความปลอดภัยแห่งสหประชาชาติในอิรัก

อ้างอิง
-------

1. 1 2 3 4 5  *หลักนิยมกองทัพไทยสายุทธการด้านการปฏิบัติการเพื่อสันติภาพ (ใช้เพื่อพลาง) พ.ศ. 2552* (PDF). กรมยุทธการทหาร กองบัญชาการกองทัพไทย. 2552.